[Video] Die wêreld se hoflikste toeterSkermgreep uit die video ŉ Ingenieur het ŉ spesiale toeter in sy motor geïnstalleer en reken alle motors behoort standaard met dié vriendelike toet toegerus te word! Mark Rober (37), van San Francisco in Amerika, is ŉ ingenieur, uitvinder en YouTube-persoonlikheid. Meer as 1 miljoen mense het al by sy YouTube-kanaal aangesluit waar hy gereeld video’s oplaai oor wetenskap, doen-dit-jouself-toestelle en kreatiewe idees. Hy het ook sewe jaar lank by Nasa aan die Curiosity-tuig gewerk wat nou op Mars gebruik word. In dié video verduidelik Rober hoe hy padkommunikasie wil verander deur verskeie toeters in ŉ motor te installeer om verskillende boodskappe, op ŉ “hoflike manier” te kommunikeer. Hy verduidelik ŉ gewone toeter in ŉ motor klink onbeskof en kwaad en soms wil mens eintlik net op ŉ hoflike manier iemand laat weet om te ry by ŉ verkeerslig of indien hulle dalk van baan wil verwissel en moontlik voor jou gaan inry. Hy verduidelik die besonderhede wat mens moet aankoop en hoe om die nuwe toeter te installeer en wys ŉ hele reeks gebruike vir dié hoflike toeter. Hy installeer uiteindelik drie toeters in sy motor, ŉ hoflike, alledaagse toeter, ŉ vriendelike, sagter toeter om met voetgangers te kommunikeer en dan ŉ groot vragmotor-toeter.